**Πρόσκληση εκδήλωσης ενδιαφέροντος σε σχέση με την αξιοποίηση του Αρχαίου Μνημείου «Το Χάνι Του Μεστάνα» στην Αθηένου.**

Ο Δήμος Αθηένου απευθύνει ανοικτή πρόσκληση εκδήλωσης ενδιαφέροντος σε σχέση με την παραχώρηση για χρήση και εκμετάλλευση του παραδοσιακού Καφενείου και όλων των εσωτερικών και εξωτερικών χώρων του ισογείου του κτιρίου «Το Χάνι Του Μεστάνα» και καλεί όλους τους ενδιαφερόμενους να υποβάλουν αίτηση εκδήλωσης ενδιαφέροντος.

1. Η παραχώρηση θα είναι χωρίς την καταβολή οποιουδήποτε ποσού στον Δήμο και θα περιλαμβάνει τη χρήση και την εκμετάλλευση του Καφενείου και όλων των εσωτερικών και εξωτερικών χώρων του ισογείου, με στόχο την προσέλκυση θαμώνων και γενικά ντόπιων και ξένων επισκεπτών. Στόχος είναι η αναβίωση του καφενείου, αλλά και ο συνδυασμός της λειτουργίας του με άλλες συναφείς χρήσεις που να σχετίζονται με τον πολιτισμό και γενικότερα που να είναι επωφελείς για την αναζωογόνηση του κτίσματος, έτσι ώστε να μετατραπεί σ’ ένα ζωντανό και φιλόξενο χώρο, διατηρώντας παράλληλα την ιστορικότητα και τον παραδοσιακό του χαρακτήρα. Όλα τα έξοδα που απαιτούνται για τον βασικό εξοπλισμό του κτιρίου, ώστε να είναι έτοιμο για χρήση, θα επιβαρύνουν τον Δήμο Αθηένου.
2. Η διάρκεια της παραχώρησης του κτιρίου καθορίζεται σε ένα χρόνο, με δικαίωμα για ανανέωση για ακόμη ένα χρόνο. Εισηγήσεις για μεγαλύτερη διάρκεια παραχώρησης μπορούν να μελετηθούν από τον Δήμο Αθηένου.
3. Όλα τα έσοδα από τη χρήση και εκμετάλλευση του Καφενείου θα ανήκουν αποκλειστικά στον Ανάδοχο. Αυτός θα έχει την ευθύνη κάλυψης όλων των λειτουργικών εξόδων του χώρου του Καφενείου. Επίσης θα είναι υπεύθυνος για την καθαριότητα της οικοδομής στο σύνολό της, συμπεριλαμβανομένου και του περιβάλλοντα χώρου της οικοδομής.
4. Διευκρινίζεται ότι ο Δήμος Αθηένου διατηρεί το δικαίωμα να επιβάλει στον Ανάδοχο με τον οποίο θα υπογραφεί σχετικό συμφωνητικό έγγραφο, αναλυτικότερους όρους χρήσης του χώρου, ως αυτοί προκύπτουν από τους όρους παραχώρησης του κτιρίου από το Τμήμα Αρχαιοτήτων.
5. Ενδεικτικά αναφέρονται τα πιο κάτω:

6.1. Δεν επιτρέπεται οποιαδήποτε οικοδομική εργασία ή επέμβαση στην οικοδομή, τόσο εσωτερικά όσο και εξωτερικά.

6.2 . Δεν επιτρέπεται η τοποθέτηση αντένων ή άλλων αντικειμένων σε τοίχους, στέγες και γενικά δεν επιτρέπεται ο,τιδήποτε προσβάλλει την υφιστάμενη μορφή του Αρχαίου Μνημείου.

6.3. Σε περίπτωση που θα χρειαστεί να διεξαχθούν οποιεσδήποτε εργασίες, ο Ανάδοχος σε συνεργασία με τον Δήμο Αθηένου θα πρέπει να παρέχει κάθε δυνατή διευκόλυνση προς το Τμήμα Αρχαιοτήτων.

1. Το Καφενείο έχει στόχο την αναβάθμιση της ποιότητας της επίσκεψης στο Αρχαίο Μνημείο, δίνοντας στους επισκέπτες τη δυνατότητα απόκτησης πέρα από τη χαλάρωση και την απόλαυση ενός ποτού, γνώσης σε ό,τι αφορά την ιστορία του κτιρίου, τους ανθρώπους του, τις ασχολίες τους και άλλα.
2. Το «Χάνι του Μεστάνα» εκφράζει ένα σημαντικό μέρος από την πρόσφατη ιστορία της Αθηένου και οι παλαιότεροι κάτοικοι το θυμούνται να σφύζει από ζωή και κίνηση. Η συντήρησή του είναι ιδιαίτερης σημασίας για τη διατήρηση της παραδοσιακής αρχιτεκτονικής της Αθηένου, ως επίσης και ο προσεγμένος τρόπος αναζωογόνησης και λειτουργίας του, πάντα με σεβασμό προς την αξία και την ιστορία του κτιρίου.
3. Ο Δήμος Αθηένου μετά από συνεργασία με εξειδικευμένο μελετητικό γραφείο έχει προβεί σε εσωτερική διαμόρφωση του κτιρίου με ανάρτηση ενημερωτικών κειμένων και παρουσίαση έκθεσης κεντημάτων, με στόχο την ανάδειξη της ιστορικότητας του κτιρίου.
4. Ο Δήμος διατηρεί το δικαίωμα και ο Ανάδοχος θα είναι υποχρεωμένος να συνεργαστεί με τον Δήμο και να παρέχει κάθε δυνατή διευκόλυνση για τη διοργάνωση στον χώρο του Καφενείου, εβδομαδιαίων συναντήσεων για εκμάθηση του αθηενίτικου κεντήματος, περιοδικών εκθέσεων κεντήματος κλπ, τη διοργάνωση εκδηλώσεων, διαλέξεων και άλλα.
5. Ο Ανάδοχος θα είναι υπεύθυνος για την καθαριότητα της οικοδομής στο σύνολό της, συμπεριλαμβανομένων της εσωτερικής αυλής και του περιβάλλοντα χώρου της οικοδομής. Επίσης, θα έχει την ευθύνη ώστε το κτίριο να διατηρείται σε άριστες υγειονομικές συνθήκες.
6. Ο Ανάδοχος θα είναι υπεύθυνος για την εύρυθμη λειτουργία του χώρου, θα πρέπει να έχει ευχάριστη προσωπικότητα, να μπορεί να υποδεχτεί και να εξυπηρετεί οργανωμένους και μη επισκέπτες, να τους ξεναγεί στο κτίριο εάν το επιθυμούν και να τους ενημερώνει για την ιστορία του.
7. Το ωράριο λειτουργίας θα συμφωνηθεί αργότερα με τον Ανάδοχο με τον οποίο θα υπογραφεί σχετικό συμφωνητικό έγγραφο.
8. Ο Ανάδοχος, είτε ο ίδιος είτε άλλο άτομο που θα είναι μαζί του, απαραίτητα θα πρέπει να μπορεί να επικοινωνεί και στην αγγλική γλώσσα.
9. Εμπειρία σε αντίστοιχη θέση και με παρόμοιας φύσης καθήκοντα και ευθύνες θα θεωρηθεί επιπρόσθετο προσόν.
10. Ο κάθε ενδιαφερόμενος διατηρεί το δικαίωμα να επισκεφθεί το κτίριο και να το δει εσωτερικά και γι’ αυτό μπορεί να επικοινωνήσει με τον Δήμο Αθηένου στο τηλέφωνο 24811370 για διευθέτηση επιτόπιας επίσκεψης στο κτίριο.
11. Οι αιτήσεις εκδήλωσης ενδιαφέροντος θα πρέπει να υποβληθούν προς τον Δήμο Αθηένου, το αργότερο μέχρι την Παρασκευή 6 Οκτωβρίου 2023 και ώρα 12.00μ.μ. Αυτές να αποσταλούν είτε ταχυδρομικώς, είτε μέσω τηλεμοιότυπου στον αριθμό 24522333, είτε μέσω ηλεκτρονικού ταχυδρομείου στην ηλεκτρονική διεύθυνση mail@athienou.org.cy, είτε να παραδοθούν ιδιοχείρως στα Γραφεία του Δήμου Αθηένου.
12. Έντυπα αιτήσεων οι ενδιαφερόμενοι μπορούν να προμηθευτούν από τα γραφεία του Δήμου Αθηένου ή ηλεκτρονικά από την ιστοσελίδα του Δήμου [www.athienou.org.cy](http://www.athienou.org.cy).
13. Η επιλογή θα γίνει από το Δημοτικό Συμβούλιο μετά από προσωπική συνέντευξη με τους ενδιαφερόμενους και σύμφωνα με τις κατευθυντήριες οδηγίες του Τμήματος Αρχαιοτήτων.

Από τον Δήμο Αθηένου 31 Αυγούστου 2023